b'\n_START_ARTICLE_\nSlips\n_START_PARAGRAPH_\nSlips er et smalt, dekorativt halsbind som b\xc3\xa6res sammen med skjorte som del av formelt herreantrekk i tradisjonell vestlig mote. Plagget er formet som et langt b\xc3\xa5nd eller t\xc3\xb8ystykke med spiss ende og laget av ensfarget eller m\xc3\xb8nstret tekstil. Det knyttes rundt halsen under skjortekraven og henger ned over brystet til bukselinningen.\n_START_SECTION_\nHistorikk\n_START_PARAGRAPH_\nDen f\xc3\xb8rste dokumenterte bruken av halst\xc3\xb8rkler blant menn er \xc3\xa5 finne p\xc3\xa5 Trajans\xc3\xb8ylen i Roma. I renessansen begynte rike menn \xc3\xa5 bruke silket\xc3\xb8rkler i halsen. I 1636 ble den franske byen Corbie angrepet av Piccolominis, en h\xc3\xa6r av leiesoldater fra Kroatia som kjempet mot Ludvig XIII. Kjennetegnet p\xc3\xa5 soldatene, som franskmennene kalt "croate", var m\xc3\xa5ten de bandt skjortesnippene sammen med halst\xc3\xb8rkler p\xc3\xa5. Ettersom tiden gikk, utviklet betegnelsen "a la croate" (\xc2\xabp\xc3\xa5 kroatisk vis\xc2\xbb) og plagget seg til kravatt, en type halsbind som i dag brukes til sjakett. _NEWLINE_Slips og sl\xc3\xb8yfer slik vi kjenner dem i dag, fikk sin utforming p\xc3\xa5 slutten av 1800-tallet. I 1824 utviklet en amerikansk slipsfabrikant slipset til det i prinsippet er fortsatt; et plagg bygget opp av tre ulike t\xc3\xb8ystykker, foret med ull, bomull eller til og med avispapir. _NEWLINE_I ungdomsoppr\xc3\xb8ret og de politiske alternativbevegelsene som oppstod p\xc3\xa5 1960-tallet ble bruken av slips ofte forbundet med konservativisme og det etablerte voksensamfunnet. I slike milj\xc3\xb8er ble frav\xc3\xa6ret av slips en demonstrasjon mot det best\xc3\xa5ende og tradisjonelle verdier. Slips har ogs\xc3\xa5 blitt tolket som symbol p\xc3\xa5 det tradisjonelle mannssamfunnet. Slips er vanlig blant toppolitkere, og frav\xc3\xa6r av slips kan gi et mer uformelt og folkelig signal, men ogs\xc3\xa5 markere en radikal politisk holdning. I Iran er slips ansett som symbol p\xc3\xa5 vestlig undertrykkelse.\n_START_SECTION_\nBruk og utforming\n_START_PARAGRAPH_\nMange menn har slips og b\xc3\xa6rer dem sammen med dress, eller jakke og bukse, i h\xc3\xb8ytidelige og formelle sammenhenger som bryllup, begravelser, bursdager og s\xc3\xa5 videre. Det er i dag f\xc3\xa5 arbeidsplasser der bruken av slips er p\xc3\xa5lagt eller en del av en skreven eller uskreven kleskode. Unntaket er bruk sammen med visse typer uniformer, , da ogs\xc3\xa5 av kvinner, som i Forsvaret og Politiet, men ofte ogs\xc3\xa5 i sivile virksomheter innen transport og handel, for eksempel blant piloter, personell p\xc3\xa5 bensinstasjoner og i enkelte butikkjeder. Pent antrekk med slips har ogs\xc3\xa5 tradisjonelt v\xc3\xa6rt vanlig innen shipping og finans og i advokatbransjen. I mage land er slips ogs\xc3\xa5 del av skoleuniformer._NEWLINE_Slips er oftest sk\xc3\xa5ret til og sydd som et langt t\xc3\xb8yb\xc3\xa5nd som er foret og foldet med spisser i begge ender og med en bredde som smalner p\xc3\xa5 skr\xc3\xa5 mot den ene enden. Et vanlig materiale er silke. P\xc3\xa5 1960-tallet kom polyester som er lett \xc3\xa5 vaske. Variasjoner i m\xc3\xb8nstre, farger, bredde og stoff kommer og g\xc3\xa5r med moten. _NEWLINE_Slips kan pynte formelle antrekk som ellers ofte er mer dempet.  Plagget kan utstyres med slipsn\xc3\xa5l, en smal, dekorativ klemme av metall som sitter p\xc3\xa5 tvers. Slips kan ogs\xc3\xa5 ha perler og andre smykker. Sammen med slipset kan en bruke et matchende pyntelommet\xc3\xb8rkle i brystlommen p\xc3\xa5 dressjakken. Slips var p\xc3\xa5 2000-tallet cirka 130 cm lange og 10 cm p\xc3\xa5 det bredeste. P\xc3\xa5 1960- og 1970-tallet var slipsene opp mot 20 cm p\xc3\xa5 det bredeste, og p\xc3\xa5 1980-tallet var de et par cm eller s\xc3\xa5, n\xc3\xa6rmest en tr\xc3\xa5d. _NEWLINE_Slipset knyttes med spesielle knuter. De vanligste former er four-in-hand og enkel og dobbel windsor._NEWLINE_Et alternativ til slips er sl\xc3\xb8yfe.  I S\xc3\xb8r-Statene i USA brukes lisseslips eller \xc2\xabcowboyslips\xc2\xbb (bolo tie p\xc3\xa5 engelsk). Det best\xc3\xa5r av en spenne med et b\xc3\xa5nd eller en snor i. _NEWLINE_Slips er i dag mer utbredt i USA enn i Europa.'